**RADNA VERZIJA**

**NACRT ZAKONA**

**O IZMJENI ZAKONA O SPORAZUMNOM FINANSIJSKOM RESTRUKTURIRANJU DUGOVA PREMA FINANSIJSKIM INSTITUCIJAMA**

**Član 1**

U Zakonu o sporazumnom finansijskom restrukturiranju dugova prema finansijskim institucijama („Službeni list CG“, br. 20/15 i 37/17) u članu 49 riječ „tri“ zamjenjuje se riječju „četiri“.

**Član 2**

Ovaj zakon stupa na snagu osmog dana od dana objavljivanja u „Službenom listu Crne Gore“.

**OBRAZLOŽENJE**

**I. USTAVNI OSNOV**

Ustavni osnov za donošenje ovog zakona sadržan je u odredbama člana
16 tačka 5 Ustava Crne Gore, kojima je propisano da se zakonom, u skladu sa Ustavom, uređuju druga pitanja od interesa za Crnu Goru.

**II.** **RAZLOZI ZA DONOŠENJE ZAKONA**

Skupština Crne Gore usvojila je Zakon o sporazumnom finansijskom restrukturiranju dugova prema finansijskim institucijama ( „Službeni list CG“, broj 20/15), koji je stupio na snagu 2. maja 2015. godine. Izmjenama i dopunama ovog zakona, izvršenim 2017 godine ( „Službeni list CG“, br. 37/17), izmijenjena su neka važeća rješenja, u cilju pospješivanja održivog finansijskog restrukturiranja privrednih društava i preduzetnika i produžen rok za primjenju ovog zakona, a koji ističe 2. maja 2018. godine.

Efekti usvojenih rješenja su evidentni, jer je, od primjene izmijenjenog zakona do zaključno sa 28.02.2018. godine, restrukturirano kredita u iznosu od 23,7 mil. EUR, od čega se na pravna lica odnosi 22,6 miliona EUR ili 95,4%, a na fizička lica 1,1 miliona EUR ili 4,6%. Takođe, prema posljednjim raspoloživim podacima, nekvalitetni krediti na kraju decembra 2017. godine iznosili su 197 miliona EUR i činili su 7,3% ukupnih kredita. U odnosu na decembar 2016. godine nekvalitetni krediti su manji za 20,8%.

Polazeći od značaja održivog finansijskog restrukturiranja za privredu u cjelini i fizička lica, kao i za banke, i ostvarenih rezultata, ocijenjeno je opravdanim da se predloži produžavanje važenja primjene ovog zakona za još jednu godinu. Sprovođenjem ovog zakona, kroz direktan uticaj na smanjenje nekvalitetnih kredita u narednom periodu, doprinijeće se povećanju konkurentnosti u bankarskom sektoru, kao i konkurentnosti pravnih lica – privrednih subjekata koji učestvuju u restrukturiranju duga, što će rezultirati očekivanim rastom ukupne kreditne aktivnosti pod povoljnijim uslovima i razvojem novih proizvoda i usluga. U konačnom, produžavanje važenja primjene ovog zakona doprinijeće jačanju finansijske stabilnosti i kreiranju povoljnijeg poslovnog ambijenta u Crnoj Gori.

**III. USAGLAŠENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA**

U evropskom zakonodavstvu nema propisa sa kojim je odredbe ovog zakona potrebno uskladiti. Takođe, ne postoje ni potvrđene međunarodne konvencije sa kojima treba da bude usaglašen ovaj zakon.

Međutim, ukazuje se da su Svjetska banka, MMF, Evropska komisija, Evropska centralna banka, Evropska investiciona banka i Evropska banka za obnovu i razvoj, u okviru »Bečke inicijative za koordinaciju evropskih banaka«, osnovale Radnu grupu za pitanje nekvalitetnih kredita u Centralnoj, Istočnoj i Jugoistočnoj Evropi (CIJIE). Ova radna grupa sačinila je u martu 2012. godine »Izvještaj i preporuke« za ublažavanje i prevazilaženje problema nekvalitetnih kredita. Ovaj dokument, na 80 stranica, predlaže veći broj mjera i aktivnosti za ublažavanje problema nekvalitetnih kredita, među kojima se kao jedna od mjera predlaže i vansudsko - dobrovoljno finansijsko restrukturiranje dugova kod banaka, što je U Crnoj Gori i implementirano u okviru ovog zakona

 **IV. OBRAZLOŽENJE OSNOVNIH PRAVNIH INSTITUTA**

Člnom 49 Zakona o sporazumnom finansijskom restrukturiranju dugova prema finansijskim institucijama (u daljem tekstu: Zakon) propisano je da se finansijsko restrukturiranje u skladu sa tim zakonom može sprovoditi ako dužnik i povjerioci zaključe sporazum o saglasnosti za učestvovanje u finansijskom restrukturiranju, odnosno korisnici hipotekarnog kredita podnesu banci zahtjev za finansijsko restrukturiranje, u roku od tri godine od dana stupanja na snagu tog zakona.

Članom 1 predloženog zakona predlaže se izmjena člana 49 Zakona, kojom se rok njegove primjene produžava za godinu dana, to jest do 02 maja 2019. godine.

Značajni naprijed navedeni pozitivni efekti primjene izmijenjenog Zakona o sporazumnom finansijskom restrukturiranju dugova prema finansijskim institucijama, ukazuju na opravdanost produžetka roka njegove primjene za još godinu dana.

**V. PROCJENA FINANSIJSKIH SREDSTAVA ZA SPROVOĐENJE ZAKONA**

Za sprovođenje ovog zakona nijesu potrebna sredstva iz budžeta Crne Gore.

**VI. PREGLED ODREDBI ZAKONA KOJE SE MIJENJAJU**

**Primjena zakona**

**Član 49**

Finansijsko restrukturiranje u skladu sa ovim zakonom može se sprovoditi ako dužnik i povjerioci zaključe sporazum o saglasnosti za učestvovanje u finansijskom restrukturiranju, odnosno korisnici hipotekarnog kredita podnesu banci zahtjev za finansijsko restrukturiranje u roku od tri godine od dana stupanja na snagu ovog zakona.